ᱪᱚᱨᱚᱱ ᱥᱤᱝ

ᱪᱚᱣᱫᱷᱚᱨᱤ ᱪᱚᱨᱚᱱ ᱥᱤᱝ (᱒᱓ ᱰᱤᱥᱮᱢᱵᱚᱨ ᱑᱙᱐᱒ - ᱒᱙ ᱢᱮᱸ ᱑᱙᱘᱗) ᱫᱚ ᱥᱤᱧᱚᱛ ᱨᱤᱱᱤᱡ ᱢᱚᱬᱮ ᱟᱹᱱᱤᱡ ᱢᱟᱨᱟᱝ ᱢᱚᱱᱛᱨᱤᱭ ᱛᱟᱦᱮᱸ ᱠᱟᱱᱟ ᱾ ᱩᱱᱤ ᱫᱚ ᱱᱚᱶᱟ ᱛᱷᱟᱱᱚᱛ ᱫᱚ ᱒᱘ ᱡᱩᱞᱟᱭ ᱑᱙᱗᱙ ᱠᱷᱚᱱ ᱑᱔ ᱡᱟᱱᱩᱣᱟᱨᱤ ᱑᱙᱘᱐ ᱫᱷᱟᱹᱵᱤᱡ ᱮ ᱥᱟᱸᱵᱽᱲᱟᱣ ᱞᱮᱫ-ᱟ ᱾ ᱪᱚᱣᱫᱷᱚᱨᱤ ᱪᱚᱨᱚᱱ ᱥᱤᱝ ᱫᱚ ᱟᱡᱟᱜ ᱯᱩᱨᱟᱹ ᱡᱤᱭᱚᱱ ᱥᱤᱧᱚᱛᱤᱭᱟᱹᱱ ᱟᱨ ᱟᱹᱛᱩᱱ ᱥᱟᱪᱟᱨᱦᱮ ᱨᱮᱱᱟᱜ ᱢᱚᱨᱡᱟᱫᱟ ᱨᱮ ᱡᱤᱭᱚᱱ ᱮ ᱠᱷᱮᱢᱟᱣ ᱟᱠᱟᱫ-ᱟ ᱾ ᱪᱟᱹᱥᱤ ᱟᱹᱜᱩᱣᱟᱹᱱ ᱒᱓ ᱰᱤᱥᱮᱢᱵᱚᱨ ᱒᱐᱑᱙ ᱨᱮ ᱩᱱᱤᱭᱟᱜ ᱑᱑᱘ ᱟᱱᱟᱜ ᱡᱟᱱᱟᱢ ᱢᱟᱸᱦᱟ ᱢᱟᱱᱟᱣ ᱦᱩᱭ ᱮᱱᱟ ᱾ ᱭᱩᱯᱤ ᱨᱮ ᱫᱚ 'ᱡᱟᱦᱟᱸᱭ ᱵᱟᱹᱫᱽ ᱵᱟᱹᱭᱦᱟᱹᱲ ᱮ ᱥᱤᱭᱟᱭ ᱨᱚᱦᱚᱭᱟᱭ ᱟᱨᱵᱟᱝ ᱮ ᱪᱟᱥᱵᱟᱥᱟ ᱩᱱᱤ ᱜᱮ ᱚᱱᱟ ᱵᱟᱹᱫᱽ ᱵᱟᱹᱭᱦᱟᱹᱲ ᱨᱤᱱᱤᱡ ᱢᱟᱹᱞᱤᱠ ᱫᱚ' ᱱᱚᱶᱟ ᱨᱮᱱᱟᱜ ᱵᱟᱠᱷᱮᱬ ᱵᱤᱠᱱᱟᱹᱣ ᱫᱚ ᱪᱚᱨᱚᱱ ᱥᱤᱝ ᱜᱮᱭ ᱛᱚᱨᱟᱣ ᱞᱮᱫ ᱛᱟᱦᱮᱸᱫ ᱾ ᱡᱤᱭᱚᱱᱤ ᱪᱚᱨᱚᱱ ᱥᱤᱝ ᱟᱜ ᱡᱟᱱᱟᱢ ᱫᱚ ᱢᱤᱫ ᱡᱟᱴ ᱜᱷᱟᱨᱚᱸᱡᱽ ᱨᱮ ᱦᱩᱭ ᱞᱮᱱ ᱛᱟᱦᱮᱸᱫ ᱾ ᱯᱷᱩᱨᱜᱟᱹᱞ ᱚᱠᱛᱚ ᱨᱮ ᱩᱱᱤ ᱫᱚ ᱨᱟᱡᱽᱟᱹᱨᱤ ᱨᱮ ᱫᱚᱭ ᱵᱚᱞᱚᱭᱮᱱᱟ ᱾ ᱱᱤᱭᱟᱹ ᱚᱠᱛᱚ ᱨᱮ ᱟᱡ ᱫᱚ ᱵᱚᱨᱮᱞᱤ ᱨᱮᱱᱟᱜ ᱡᱤᱦᱚᱞᱠᱷᱟᱱᱟ ᱠᱷᱚᱱ ᱵᱟᱨᱭᱟ ᱰᱟᱹᱭᱨᱤ ᱞᱮᱠᱟᱱ ᱯᱚᱛᱚᱵ ᱦᱚᱸᱭ ᱚᱞ ᱠᱮᱫ-ᱟ ᱾ ᱯᱷᱩᱨᱜᱟᱹᱞ ᱛᱟᱭᱚᱢ ᱫᱚ ᱩᱱᱤ ᱨᱟᱢ ᱢᱚᱱᱳᱦᱚᱨ ᱞᱳᱦᱤᱭᱟ ᱟᱜ ᱟᱹᱛᱩᱱ ᱥᱩᱫᱷᱨᱟᱹᱣ ᱦᱩᱞᱥᱟᱹᱭ ᱨᱮᱭ ᱪᱷᱩᱴᱟᱹᱣ ᱮᱱᱟ ᱾ ᱵᱟᱵᱩᱜᱚᱰ ᱪᱷᱟᱵᱽᱱᱤ ᱥᱩᱨ ᱨᱮᱱᱟᱜ ᱱᱩᱨᱯᱩᱨ ᱟᱹᱛᱩ, ᱛᱚᱦᱥᱤᱞ ᱦᱟᱯᱩᱰ, ᱦᱚᱱᱚᱛ ᱜᱟᱡᱤᱭᱟᱵᱟᱫᱽ, ᱢᱮᱨᱚᱴᱷ ᱨᱮᱱᱟᱜ ᱢᱤᱫ ᱥᱟᱦᱟ ᱠᱟᱸᱛ ᱟᱨ ᱵᱩᱥᱩᱵ ᱥᱟᱹᱲᱤᱢ ᱚᱲᱟᱜ ᱨᱮ ᱒᱓ ᱰᱤᱥᱮᱢᱵᱚᱨ ᱑᱙᱐᱒ ᱨᱮ ᱟᱡ ᱫᱚᱭ ᱡᱟᱱᱟᱢ ᱞᱮᱱᱟ ᱾ ᱪᱚᱨᱚᱱ ᱥᱤᱝᱟᱜ ᱡᱟᱱᱟᱢ ᱨᱮᱱᱟᱜ ᱖ ᱥᱮᱨᱢᱟ ᱛᱟᱭᱚᱢ ᱪᱚᱣᱫᱷᱚᱨᱤ ᱢᱤᱨ ᱥᱤᱝ ᱫᱚ ᱯᱩᱨᱟᱹ ᱜᱷᱟᱨᱚᱸᱡᱽ ᱥᱟᱶ ᱱᱩᱨᱯᱩᱨ ᱠᱷᱚᱱ ᱡᱟᱱᱤ ᱠᱷᱩᱨᱫᱽ ᱥᱩᱨ ᱨᱮᱱᱟᱜ ᱵᱷᱩᱯᱜᱚᱰᱤ ᱦᱮᱡ ᱠᱟᱛᱮᱭ ᱵᱟᱥᱟ ᱞᱮᱱ ᱛᱟᱦᱮᱸᱫ ᱾ ᱱᱚᱰᱮᱱᱟᱜ ᱥᱟᱪᱟᱨᱦᱮ ᱨᱮ ᱪᱚᱣᱫᱷᱚᱨᱤ ᱪᱚᱨᱚᱱ ᱥᱤᱝ ᱟᱜ ᱦᱩᱰᱤᱧ ᱨᱤᱫᱟᱹᱭ ᱨᱮ ᱟᱹᱛᱩ ᱨᱮᱸᱜᱮᱡ ᱪᱟᱹᱥᱤ ᱠᱚᱣᱟᱜ ᱡᱮᱸᱵᱮᱫ ᱵᱤᱨᱩᱫᱷ ᱨᱮ ᱦᱩᱞᱥᱟᱹᱭ ᱨᱮᱱᱟᱜ ᱡᱟᱝ ᱮ ᱮᱨ ᱠᱮᱫ-ᱟ ᱾ ᱟᱜᱽᱨᱟ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱷᱚᱱ ᱠᱟᱹᱱᱩᱱ ᱨᱮᱱᱟᱜ ᱥᱮᱪᱮᱫ ᱦᱟᱛᱟᱣ ᱠᱟᱛᱮ ᱑᱙᱒᱘ ᱨᱮ ᱪᱚᱣᱫᱷᱚᱨᱤ ᱪᱚᱨᱚᱱ ᱥᱤᱝ ᱫᱚ ᱢᱟᱹᱱᱥᱟᱛᱞᱟᱜ, ᱟᱨ ᱟᱺᱜᱤᱵᱷᱟᱹᱨᱤᱭᱟᱹᱛ ᱞᱮᱠᱟᱛᱮ ᱜᱟᱡᱤᱭᱟᱵᱟᱫᱽ ᱨᱮ ᱩᱠᱤᱞᱟᱛᱤᱭ ᱮᱛᱚᱦᱚᱵ ᱠᱮᱫ-ᱟ ᱾ ᱠᱚᱸᱜᱽᱨᱮᱥ ᱟᱜ ᱞᱟᱦᱳᱨ ᱥᱮᱥᱚᱱ ᱑᱙᱒᱙ ᱨᱮ ᱟᱡ ᱫᱚ ᱟᱹᱰᱤ ᱜᱮ ᱩᱫᱽᱜᱟᱹᱣ ᱧᱟᱢ ᱠᱟᱛᱮ ᱡᱩᱣᱟᱹᱱ ᱪᱚᱨᱚᱱ ᱥᱤᱝ ᱫᱚ ᱜᱟᱡᱤᱭᱟᱵᱟᱫᱽ ᱨᱮ ᱠᱚᱸᱜᱽᱨᱮᱥ ᱠᱩᱢᱩᱴ ᱮ ᱛᱷᱟᱯᱚᱱ ᱞᱮᱫ-ᱟ ᱾ ᱨᱟᱡᱽᱟᱹᱨᱤ ᱡᱤᱭᱚᱱ ᱠᱚᱸᱜᱽᱨᱮᱥ ᱠᱚᱣᱟᱜ ᱞᱟᱦᱚᱨ ᱠᱟᱹᱢᱤᱦᱚᱨᱟ ᱨᱮ ᱯᱩᱨᱩᱱ ᱥᱣᱚᱨᱟᱡᱽ ᱨᱮᱱᱟᱜ ᱯᱨᱚᱥᱛᱟᱵᱽ ᱯᱟᱨᱚᱢ ᱞᱮᱱ ᱛᱟᱦᱮᱸᱫ, ᱡᱟᱦᱟᱸᱨᱮ ᱩᱫᱽᱜᱟᱹᱣ ᱧᱟᱢ ᱠᱟᱛᱮ ᱡᱩᱣᱟᱹᱱ ᱪᱚᱣᱫᱷᱚᱨᱤ ᱪᱚᱨᱚᱱ ᱥᱤᱝ ᱫᱚ ᱨᱟᱡᱽᱟᱹᱨᱤ ᱨᱮ ᱟᱹᱰᱤ ᱜᱮᱭ ᱪᱩᱦᱩᱞ ᱞᱮᱱᱟ ᱾ ᱩᱱᱤ ᱫᱚ ᱜᱟᱡᱤᱭᱟᱵᱟᱫᱽ ᱠᱚᱸᱜᱽᱨᱮᱥ ᱠᱩᱢᱩᱴ ᱮ ᱛᱷᱟᱯᱚᱱ ᱠᱮᱫ-ᱟ ᱾ ᱑᱙᱓᱐ ᱨᱮ ᱛᱤᱱ ᱡᱚᱦᱚᱜ ᱢᱚᱦᱟᱛᱢᱟ ᱜᱟᱱᱫᱷᱤ ᱥᱤᱵᱤᱞ ᱰᱤᱥᱚᱵᱮᱰᱤᱭᱮᱸᱴ ᱢᱚᱢᱮᱸᱴ ᱮ ᱦᱚᱦᱚ ᱠᱮᱫ ᱠᱷᱟᱱ ᱟᱡ ᱫᱚ ᱦᱤᱸᱰᱚᱱ ᱱᱟᱹᱭ ᱨᱮ ᱵᱩᱞᱩᱝ ᱵᱮᱱᱟᱣ ᱠᱟᱛᱮ ᱩᱱᱤᱭ ᱜᱚᱲᱚ ᱟᱫᱮᱭᱟ ᱾ ᱡᱟᱦᱟᱸ ᱠᱷᱟᱹᱛᱤᱨ ᱩᱱᱤ ᱫᱚ ᱡᱤᱦᱚᱞ ᱦᱚᱸ ᱥᱮᱱ ᱦᱩᱭ ᱟᱫᱮ ᱛᱟᱦᱮᱸᱫ ᱾ ᱩᱱᱤ ᱫᱚ ᱪᱟᱹᱥᱤ ᱠᱚᱭᱤᱡ ᱱᱮᱛᱟ ᱢᱮᱱᱛᱮ ᱠᱚ ᱢᱟᱱᱟᱣ ᱵᱟᱛᱟᱣ ᱟᱹᱜᱩ ᱟᱠᱟᱫᱮᱭᱟ ᱾ ᱑ ᱡᱩᱞᱟᱭ ᱑᱙᱕᱒ ᱦᱤᱞᱚᱜ ᱭᱩᱯᱤ ᱨᱮ ᱟᱡ ᱦᱚᱛᱮᱛᱮ ᱜᱮ ᱡᱚᱢᱤᱫᱟᱨᱤ ᱯᱨᱚᱛᱷᱟ ᱨᱮᱱᱟᱜ ᱢᱩᱪᱟᱹᱫ ᱦᱩᱭ ᱮᱱᱟ ᱟᱨ ᱨᱮᱸᱜᱮᱡ ᱦᱚᱲ ᱠᱚ ᱦᱚᱠ ᱠᱚ ᱧᱟᱢ ᱠᱮᱫ-ᱟ ᱾ ᱩᱱᱤ ᱫᱚ ᱮᱠᱟᱶᱱᱴᱮᱸᱴ ᱟᱜ ᱯᱚᱥᱴ ᱦᱚᱸᱭ ᱵᱮᱱᱟᱣ ᱞᱮᱫ ᱛᱟᱦᱮᱸᱫ ᱾ ᱪᱟᱹᱥᱤ ᱠᱚᱣᱟᱜ ᱦᱤᱛ ᱞᱟᱹᱜᱤᱫ ᱩᱱᱤ ᱫᱚ ᱑᱙᱕᱔ ᱨᱮ ᱩᱛᱚᱨ ᱯᱨᱚᱫᱮᱥ ᱦᱟᱥᱟ ᱥᱟᱧᱪᱟᱣ ᱠᱟᱹᱱᱩᱱ ᱮ ᱯᱟᱨᱚᱢ ᱦᱚᱪᱚ ᱠᱮᱫ-ᱟ ᱾ ᱩᱱᱤ ᱫᱚ ᱓ ᱮᱯᱨᱤᱞ ᱑᱙᱖᱗ ᱦᱤᱞᱚᱜ ᱩᱛᱚᱨ ᱯᱨᱚᱫᱮᱥ ᱨᱤᱱᱤᱡ ᱥᱤᱨᱟᱹ ᱢᱚᱱᱛᱨᱤᱭ ᱵᱮᱱᱟᱣ ᱮᱱᱟ ᱾ ᱑᱗ ᱮᱯᱨᱤᱞ ᱑᱙᱖᱘ ᱦᱤᱞᱚᱜ ᱩᱱᱤ ᱫᱚ ᱥᱤᱨᱟᱹ ᱢᱚᱱᱛᱨᱤᱭᱟᱜ ᱢᱟᱹᱪᱤ ᱫᱚᱭ ᱥᱟᱦᱟ ᱵᱟᱹᱜᱤᱭᱟᱫ-ᱟ ᱾ ᱢᱤᱰ-ᱴᱮᱨᱢ ᱵᱟᱪᱷᱱᱟᱣ ᱨᱮ ᱩᱱᱤ ᱫᱚ ᱱᱟᱯᱟᱭ ᱚᱱᱚᱨᱡᱚᱭ ᱟᱢᱮᱴ ᱠᱮᱫ-ᱟ ᱟᱨ ᱫᱚᱦᱲᱟ ᱑᱗ ᱯᱷᱮᱵᱽᱨᱩᱣᱟᱨᱤ ᱑᱙᱗᱐ ᱨᱮ ᱟᱡ ᱫᱚ ᱟᱨ ᱦᱚᱸ ᱥᱤᱨᱟᱹ ᱢᱚᱱᱛᱨᱤᱭ ᱵᱮᱱᱟᱣᱮᱱᱟ ᱾ ᱤᱱᱟᱹ ᱛᱟᱭᱚᱢ ᱟᱡ ᱫᱚ ᱛᱟᱞᱢᱟ ᱥᱚᱨᱠᱟᱨ ᱨᱮ ᱦᱳᱢ ᱢᱤᱱᱤᱥᱴᱚᱨ ᱮ ᱵᱮᱱᱟᱣᱮᱱ ᱠᱷᱟᱱ ᱩᱱᱤ ᱫᱚ ᱢᱟᱰᱮᱨ ᱟᱨ ᱢᱟᱭᱱᱚᱨᱤᱴᱤᱡᱽ ᱠᱚᱢᱤᱥᱚᱱ ᱮ ᱛᱷᱟᱯᱚᱱ ᱠᱮᱫ-ᱟ ᱾ ᱑᱙᱗᱙ ᱨᱮ ᱯᱷᱟᱭᱱᱟᱱᱥ ᱢᱤᱱᱤᱥᱴᱚᱨ ᱡᱚᱜᱚ ᱢᱟᱨᱟᱝ ᱢᱚᱱᱛᱨᱤ ᱟᱜ ᱨᱩᱯ ᱨᱮ ᱡᱟᱹᱛᱤᱭᱟᱹᱨᱤ ᱠᱤᱨᱥᱤ ᱟᱨ ᱟᱹᱛᱩ ᱩᱛᱱᱟᱹᱣ ᱵᱮᱸᱠ (ᱱᱟᱵᱟᱨᱰ) ᱮ ᱛᱷᱟᱯᱚᱱ ᱠᱮᱫ-ᱟ ᱾ ᱒᱘ ᱡᱩᱞᱟᱭ ᱑᱙᱗᱙ ᱦᱤᱞᱚᱜ ᱪᱚᱣᱫᱷᱚᱨᱤ ᱪᱚᱨᱚᱱ ᱥᱤᱝ ᱫᱚ ᱥᱚᱢᱟᱡᱽᱵᱟᱫᱤ ᱯᱟᱴᱤ ᱥᱟᱶᱛᱮ ᱠᱚᱸᱜᱽᱨᱮᱥ (ᱭᱩ) ᱟᱜ ᱜᱚᱲᱚ ᱥᱚᱦᱚᱫ ᱛᱮ ᱢᱟᱨᱟᱝ ᱢᱚᱱᱛᱨᱤᱭ ᱵᱮᱱᱟᱣ ᱮᱱᱟ ᱾ ᱥᱟᱹᱠᱷᱭᱟᱹᱛ ᱵᱟᱦᱨᱮ ᱡᱚᱱᱚᱲ Media related to Charan Singh at Wikimedia Commons Public archives on Charan Singh - https://charansingh.org/ Quotations related to ᱪᱚᱨᱚᱱ ᱥᱤᱝ at Wikiquote